Възстановена е чешмата на Втора Армия от 1916год.

За четири дни членове на Българска федерация по динамична стрелба успяха да върнат първоначалния блясък на чешмата-паметник изградена от Втора Армия по време на Първата световна война през 1916год.

Чешмата е изградена по лично разпореждане на генерал от пехотата Георги Тодоров, командващ Втора Армия. Генерал Тодоров е бесарабски българин, опълченец на Шипка, завършил първия випуск на Военното училище 1879год., командир от Сръбско-българската война, началник на 7-ма пехотна рилска дивизия, командир на Армия по време на Първата световна война през 1915-1917год. В село Левуново е бил дислоциран щаба на Втора българска армия през първата световна война. Чешмата-паметник е изградена в памет на геройски загиналите български войници, офицери и подофицери в сраженията при долното течение на р. Струма, Демир Хисар, Горни и Долни Порой, в Старчево и долните склонове на Беласица.

Инициативата за възстановяването е на федерацията по динамична стрелба, кметството на с. Левуново и лично на кмета със съдействието на общината.

В продължение на четири дни членовете на федерацията работиха непрекъснато, за да възстановят първоначалния вид на чешмата. Амбицията на стрелците е да издирят и възстановят колкото се може повече забравени военни паметници. Средствата за възстановяването на чешмата бяха набрани, чрез организиране на благотворителен турнир по динамична стрелба в София.

За контакти: 0886664685

Иван Бързилов

Председател на БФДС